Det kan lade sig gøre at standse strømmen af illegale immigranter fra Afrika til Europa - det har Spanien bevist.

For få år siden tog titusinder af afrikanere turen op langs Afrikas vestkyst og fortsatte i små både til De Kanariske Øer, hvor de landede på strande fyldt med turister.

Nu er den trafik fuldstændigt stoppet.

Læs også : Aftale mellem EU og Afrika skal bremse illegal migration

Opskriften var samarbejde, udvikling og sidst men ikke mindst, penge.

Sammen om missionen

DR's globale korrespondent Steffen Kretz har besøgt kystvagten i Senegals hovedstad, Dakar.

Ombord på de patruljerende skibe er folk fra både den spanske og den senegalesiske kystvagt.

Læs også : Marokko sætter prop i migrationen mod Europa

- Vi er bevidste om, at uden samarbejde med de senegalesiske myndigheder ville vores indsats aldrig lykkes, fortæller Jose Miquel Martinez, den spanske attaché, til DR Nyheder.

I dag er missionen den samme som hver dag - nemlig at afpatruljere kysten for at fange migrant-både, inden de stikker ud på havet.

Udvikling af hjemlande

Den spanske indsats begyndte i 2006, da over 30.000 illegale immigranter landede på De Kanariske Øer.

I 2009 ankom der nul.

Læs også : Ekspert: Afrikansk migrantstrøm stopper ikke uden fred

Resultaterne har været forbløffende - blandt fordi de ikke kun fokuserer på politiarbejdet. Det fortæller Nicolas de Rivera fra det spanske ambassaderåd.

- En af de vigtige faktorer er udvikling. At lave aftaler om at udvikle de områder, hvor migranterne kommer fra, så folk ikke har lyst til at stikke af, siger han.

Pengene gør forskellen

Men den mest afgørende faktor i Spaniens succes kan beskrives med et ord: Penge.

Spanien har nemlig foræret både helikoptere og hurtiggående både til kystvagten i Senegal og nabolandet Mauritanien.

- Vi har fået en ny patruljebåd, og samarbejdet sætter os i stand til at udføre et rigtig godt job, fortæller den senegalesiske politikommissær Fiacre Badiane.

Og Spanien betaler for løn og uddannelse til lokale politifolk langs hele kysten - så de ikke fristes til at tage i mod bestikkelse for at lade menneskesmuglere slippe igennem, som det skete tidligere.

Hele kyststrækningen overvåges af radar - og når en piroque - en lokal fiskerbåd - står til søs, ved søfolkene nu, at myndighederne kigger med.

Indsatsen fortsætter

Den spanske kystvagt har ingen planer om at standse indsatsen her. Alle ved, at den illegale trafik til Kanarieøerne begynder igen i samme øjeblik, at kontrollen slækkes.

Og for Senegal er der også fordele ved samarbejdet, fortæller politikommissær Fiacre Badiane.

Læs også : Topmøde: EU vil bytte flygtninge for nødhjælp til Afrika

- Siden vores kyst er blevet sikret, har vi ikke mere de her netværk af menneskesmuglere. De er flyttet hen, hvor det er lettere for dem at arbejde, fortæller politikommissær Fiacre Badiane.